Belbekin lentotukikohtaan on saapunut venäläisiä SU-27- ja SU-30-hävittäjiä, kertoi Reutersin silminnäkijä.

Yli kymmenen venäläistä hävittäjää on laskeutunut Krimin niemimaalle, kertoo uutistoimisto Reuters.

Krimille saapuneet koneet ovat tyyppiä SU-27 ja SU-30.

Reutersin haastattelema silminnäkijä kertoi koneiden laskeutuneen Krimillä Sevastopolin lähellä sijaitsevaan Belbekin lentotukikohtaan.

Belbekissä olevien ja sinne saapuneiden hävittäjien tarkka määrä ei ole tiedossa. Venäjänkielinen media lainaa laajasti Reutersin uutista. Toisaalta venäläiset uutistoimistot Interfax ja Ria Novosti kertovat, että Sevastopoliin olisi saapunut lauantaina kaksi uutta hävittäjää.

Interfaxin haastattelema Venäjän ilmavoimien komentaja Viktor Sevostjanov kertoi kahden hävittäjän tehneen koelentoja.

Venäjällä on ollut jo aiemmin hävittäjiä Krimillä. Ukraina on aiemmin kertonut havainneensa satelliittikuvissa, että Sevastopolissa olisi 24 venäläistä hävittäjää Belbekin kentän alueella.

Uutistoimisto Tassin mukaan Belbekin kentällä tulee olemaan pysyvästi 24 venäläiskonetta.

Venäjän ja Ukrainan väliset jännitteet kiristyivät marraskuussa Kertšinsalmen selkkauksen vuoksi, Krimin niemimaan edustalla.

Aiemmin tällä viikolla Venäjän ulkoministeri Sergei Lavrov syytti Ukrainan valmistelevan jonkinlaista "provokaatiota" Krimillä ennen vuodenvaihdetta.

Venäjä otti marraskuussa Kertšinsalmessa haltuunsa kolme ukrainalaista alusta ja pidätti niiden miehistöt. Venäjän mukaan alukset olivat tunkeutuneet Venäjän aluevesille. Ukraina kiisti syytökset.

Ukraina julisti pian tapahtuman jälkeen poikkeustilan Venäjää lähellä oleville alueilleen.

Venäjä liitti Ukrainalle kuuluneen Krimin niemimaan yhteyteensä vuonna 2014.

Yle Uutisgrafiikka

Lue myös:

Näin Venäjä on varustautunut Krimillä sotilaallisesti: "Riittänee alueen puolustamiseen"

Kirjeenvaihtajan analyysi: Merellinen konflikti palvelee epäsuosittuja presidenttejä, mutta Venäjälläkään ei ole varaa isoon yhteentörmäykseen

Mitä Venäjä tästä hyötyy? Kumpi oli väistämisvelvollinen? Kirjeenvaihtajat vastasivat 17 yleisökysymykseen Venäjän ja Ukrainan meriselkkauksesta Miksi jännitteet Krimin edustalla kiristyivät? Kokosimme Venäjän ja Ukrainan uuden kiistan pääpiirteet Konflikti Mustallamerellä syvenee – Ukraina vertasi Venäjän toimintaa Mainilan laukauksiin

23.12. klo 14.48: Keskustelu on päättynyt kommentointiohjeiden jatkuvan rikkomisen vuoksi.

Lähteet: Reuters, Tass